作者:李白
標題:魏郡別蘇明府因北遊
內容:魏都接燕趙，美女誇芙蓉。淇水流碧玉，舟車日奔沖。青樓夾兩岸，萬室喧歌鐘。天下稱豪貴，遊此每相逢。洛陽蘇季子，劍戟森詞鋒。六印雖未佩，軒車若飛龍。黃金數百鎰，白璧有幾雙。散盡空掉臂，高歌賦還邛。落魄乃如此，何人不相從。遠別隔兩河，雲山杳千重。何時更杯酒，再得論心胸。